Σχεδιασμός και ανάπτυξη κόμβου στο διαδίκτυο για ηλεκτρονική διακυβέρνηση και μάνατζμεντ της γεωργικής παραγωγής
Authors: Μπουρνάρης Θωμάς 
Published: January 2014

Η διδακτορική διατριβή μελέτησε τη δυνατότητα σχεδιασμού και ανάπτυξης κόμβου για την ηλεκτρονική διακυβέρνηση και το management της γεωργικής παραγωγής. Με την ανάπτυξη του κόμβου agroGOV.gr προσπαθήσαμε να συμβάλλουμε στην αντιμετώπιση του προβλήματος της εύκολης και φιλικής πρόσβασης στην πληροφόρηση, αλλά και στην προσφορά βελτιωμένων υπηρεσιών ηλεκτρονικής διακυβέρνησης στους αγρότες. Η ηλεκτρονική διακυβέρνηση παρέχει ένα μεγάλο πλήθος πληροφοριών, που μπορεί να χρησιμοποιήσει ο αγρότης για να διεκπεραιώσει τις υποθέσεις που αφορούν τη γεωργική εκμετάλλευση του σε σχέση με την δημόσια διοίκηση. Μέσω της ηλεκτρονικής διακυβέρνησης ο αγρότης έρχεται σε επαφή με την πληροφόρηση, αλλά και με τα κέντρα λήψης αποφάσεων που επηρεάζουν τη λειτουργία της γεωργικής του εκμετάλλευσης. Η διοίκηση και διαχείριση των γεωργικών εκμεταλλεύσεων, αλλά και η οργάνωση της γεωργικής παραγωγής, προϋποθέτουν τη σωστή αποκωδικοποίηση της πληροφορίας, ώστε ο αγρότης να μπορέσει να ανταπεξέλθει κατά την διαδικασία λήψης αποφάσεων. Η συμβολή του management στο σημείο αυτό είναι ουσιαστική, έστω και σαν διαδικασία ανάπτυξης της γνώσης και αξιοποίησης της πληροφορίας. Για το σκοπό αυτό προχωρήσαμε στην μελέτη των εργαλείων που υπάρχουν για την κατασκευή κόμβου στο διαδίκτυο, στην μελέτη των μεθόδων ταξινόμησης τους, στην ανάπτυξη του κόμβου με πραγματική εφαρμογή στο διαδίκτυο, αλλά και στην αξιολόγηση του. Παράλληλα, αναπτύξαμε και δύο προγράμματα εφαρμογών για το management της γεωργικής παραγωγής: α) για τη διοίκηση και διαχείριση γεωργικών εκμεταλλεύσεων και β) για την οργάνωση παραγωγής γεωργικών εκμεταλλεύσεων και γεωργικών περιοχών. Χρησιμοποιήθηκαν 3 πολυκριτηριακές μεθοδολογίες: 1) για την ταξινόμηση και επιλογή των εργαλείων ανάπτυξης του κόμβου χρησιμοποιήσαμε την πολυκριτήρια μέθοδο σχέσεων υπεροχής PROMETHEE, με δεδομένα που συλλέχτηκαν μετά από έρευνα από ειδικούς πληροφορικής, 2) για την αξιολόγηση του δικτυακού τόπου, χρησιμοποιήσαμε την πολυκριτήρια μέθοδο μέτρησης ικανοποίησης του χρήστη MUSA, μετά από έρευνα ερωτηματολογίου των επισκεπτών του κόμβου και 3) κατά την ανάπτυξη της εφαρμογής οργάνωσης παραγωγής γεωργικών εκμεταλλεύσεων και γεωργικών περιοχών agroPLAN, εφαρμόσαμε την πολυκριτήρια ανάλυση σταθμισμένου προγραμματισμού στόχων. Από την έρευνα προέκυψαν τα ακόλουθα συμπεράσματα: Ο βαθμός δυσκολίας των αποφάσεων που καλείται να πάρει ο παραγωγός γίνεται ολοένα και μεγαλύτερος απαιτώντας την υποστήριξη του από εξειδικευμένα εργαλεία. Ιδιαίτερη έμφαση πρέπει να δοθεί στην ανάπτυξη των κατάλληλων εφαρμογών ή συστημάτων που θα υποστηρίζουν την διαδικασία λήψης αποφάσεων του αγρότη. Στα πλαίσια αυτά κινήθηκε και η δημιουργία των εφαρμογών που αναπτύξαμε. του agroMANAGER για την διαχείριση και διοίκηση μιας γεωργικής εκμετάλλευσης και του agroPLAN για την οργάνωση της παραγωγής γεωργικών εκμεταλλεύσεων και γεωργικών περιοχών. Για την υιοθέτηση των εργαλείων αυτών θεωρείται πολύ σημαντική η απόκτηση από τον ενδιαφερόμενο δεξιοτήτων που θα του επιτρέπουν την χρήση των εφαρμογών, αλλά και φιλικό περιβάλλον λειτουργίας για τους χρήστες που δεν έχουν ιδιαίτερες γνώσεις πληροφορικής.